# Kappa1 de la Balena

Kappa¹ de la Balena (κ¹ Ceti) és un estel a la constel·lació de la Balena, Cetus, de magnitud aparent +4,83. Encara que comparteix la denominació «Kappa» amb Kappa² Ceti, no existeix relació física entre els dos estels. Mentre que Kappa¹ de la Balena és un estel relativament proper situat a a 29,9 anys llum del sistema solar, Kappa² de la Balena està unes 10 vegades més allunyat.
Kappa¹ de la Balena és una nana groga de tipus espectral G5Vv —la v indica que és un estel variable— amb una temperatura superficial de 5.690 K i una lluminositat del 85% de la del Sol. Amb valors de diàmetre i massa lleugerament inferiors als del Sol —96% i 90% respectivament—, la seua metal·licitat és significativament menor que la solar, només un 10% de la mateixa.
La variabilitat de Kappa¹ de la Balena és deguda a la rotació de l'estel, que fa que certs trets magnètics —com a taques estel·lars— entren i surten del camp de visió. Això produeix una petita variació, coneguda des de fa temps, cada 9,2 ó 9,3 dies. A més s'ha observat un segon període superposat de 8,9 dies, que ha d'estar causat per una taca estel·lar propera a l'equador que, a causa de la rotació diferencial, gira una mica més de pressa. L'alta velocitat de rotació de Kappa¹ Ceti, d'almenys 4,64 km/s en el seu equador, indica que és un estel relativament jove, amb una edat entorn de 800 milions i fins i tot 650 milions d'anys.
Així mateix, Kappa¹ de la Balena té un cicle d'activitat de taques estel·lars, probablement no gaire diferent del solar, cada 5,6 anys. A més emet grans flamarades, unes 10$^8$ - 10⁹ més energètiques que una ejecció de massa coronal típica al Sol.

## Referències

* ↑ «The Physical Basis of Luminosity Classification in the Late A-, F-, and Early G-Type Stars. I. Precise Spectral Types for 372 Stars» (en anglès). Astronomical Journal, 4, 4-2001, pàg. 2148–2158. DOI: 10.1086/319956.
* 1 2 3 4 5 6 Afirmat a: Gaia Early Data Release 3. Indicat a la font segons: SIMBAD. Llengua del terme, de l'obra o del nom: anglès. Data de publicació: 3 desembre 2020.
* 1 2 Gerard T. van Belle «Directly determined linear radii and effective temperatures of exoplanet host stars» (en anglès). Astrophysical Journal, 2, 23-03-2009, pàg. 1085–1098. DOI: 10.1088/0004-637X/694/2/1085.
* 1 2 «Understanding the Impacts of Stellar Companions on Planet Formation and Evolution: A Survey of Stellar and Planetary Companions within 25 pc». Astronomical Journal, 3, 3-2021, pàg. 32. DOI: 10.3847/1538-3881/ABD639.
* ↑ «Emerging trends in metallicity and lithium properties of debris disc stars». Monthly Notices of the Royal Astronomical Society, 3, 8-2019, pàg. 3162-3177. DOI: 10.1093/MNRAS/STZ1496.
* ↑ Caroline Soubiran «Gaia Data Release 2. The catalogue of radial velocity standard stars» (en anglès). Astronomy and Astrophysics, 8-2018. DOI: 10.1051/0004-6361/201832795.
* ↑ «Wilson-Bappu Effect: Extended to Surface Gravity» (en anglès). Astronomical Journal, 4, 21-08-2013. DOI: 10.1088/0004-6256/146/4/73.
* 1 2 «V* kap01 Cet -- Variable of BY Dra type» (en anglès). SIMBAD (Centre de Dades astronòmiques d'Estrasburg). [Consulta: 23 gener 2021].
* 1 2 3 «Kappa1 Ceti» (en anglès). Stars. Jim Kaler. [Consulta: 23 gener 2021].
* ↑ Kappa Ceti (Solstation)
* ↑ B. E. Schaefer, J.R. King & C.P. Deliyannis «Superflares on Ordinary Solar-Type Stars». The Astrophysical Journal, 529, 2, 2000. pp. 1026-1030.